钦定古今图书集成/明伦汇编/宫闱典/第010卷 > 《论行遣蔡确札子》前人
## 钦定古今图书集成/明伦汇编/宫闱典/第010卷 > 《论行遣蔡确札子》前人

元祐四年四月十一日，龙图阁学士朝奉郎新知杭
州苏轼札子奏。“臣近蒙圣恩，哀臣衰病，特许补外。臣
窃自惟受恩深重，不敢以出入之故，便同众人有所
闻见而不尽言。窃闻臣寮有缴进蔡确诗，言涉谤讟
者。臣与确元非知旧，实自恶其为人。今来非敢为确
开说，但以此事所系国体至重，天下观望二圣所为。
若行遣失当，所损不小。臣为侍从，合具奏论。若朝廷
薄确之罪，则天下必谓皇帝陛下见人毁谤圣母，不
加忿疾，其于孝治，所害不浅。若深罪之，则议者亦或
以谓太皇太后陛下圣量宽大，与天地等，而不能容
受一小人谤怨之言，亦于仁政不为无累。臣欲望皇
帝陛下降敕，令有司置狱追确根勘”，然后太皇太后
内出手诏云：“吾之不德，常欲闻谤以自儆。今若罪确何以来天下异同之言？矧确尝为辅臣，当知臣子大
义。今所缴进，未必真是确诗，其一切勿问，仍榜朝堂。
如此处置，则二圣仁孝之道，实为两得，天下有识，自
然心服。臣不胜爱君忧国之心。出位僣言，谨伏诛殛。”
取进止。